บจ.maiต้นทุนพุ่งกดมาร์จินลด
72 บจ. mai โกยกำไรรวม 1,227 ล้าน ลด 1.21% มาร์จินฮวบ ยอดขายโต 27% เป็น 22,883 ล้าน 12 บริษัทชั้นเยี่ยมพุ่งเกิน 100%
22 พ.ค. 2555

72 บจ. mai โกยกำไรรวม 1,227 ล้าน ลด 1.21% มาร์จินฮวบ ยอดขายโต 27% เป็น 22,883 ล้าน 12 บริษัทชั้นเยี่ยมพุ่งเกิน 100%
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย และผู้จัดการตลาดหลักทรัพย์ เอ็ม เอ ไอ (mai) เปิดเผยว่า บริษัทจดทะเบียน (บจ.) ใน mai จำนวน 72 บริษัท มีกำไรสุทธิรวม 1,227 ล้านบาท ในไตรมาสแรกปีนี้ ลดลง 1.21% จากระยะเดียวกันปีก่อน แม้ว่ายอดขายเพิ่มขึ้น 27.45% เป็น 22,883 ล้านบาท ก็ตาม
“ต้นทุนขายที่เพิ่มขึ้นเป็นแรงกดดันให้อัตรากำไรขั้นต้นลดลงจาก 21.32% เป็น 18.29% การบริหารต้นทุนจึงถือเป็นสิ่งสำคัญ” นายชนิตร กล่าว
อย่างไรก็ตาม มีบริษัทที่มีกำไรเติบโตเกิน 100% จำนวน12 บริษัท เช่น บริษัท ซีเอ็มโอ (CMO) กำไรพุ่งมากที่สุด 1,184% ตามด้วยบริษัท ทีอาร์ซี คอนสตรัคชั่น (TRC) เติบโต 540% บริษัท เอ็นเนอร์ยี่ เอิร์ธ (EARTH) เพิ่มขึ้น 321% บริษัท มัลติแบกซ์ (MBAX) โต 268% และบริษัท ไทยบริการอุตสาหกรรมและวิศวกรรม (TIES) โต 233%
นอกจากนี้ ยังมี 7 บริษัทที่มียอดขายและกำไรสุทธิเติบโตตั้งแต่ปี 2552 ได้แก่ บริษัท ยูบิลลี่ เอ็นเตอร์ไพรส์ (JUBILE) บริษัท ไลท์ติ้ง แอนด์ อีควิปเมนท์ (L &amp; E) บริษัท มาสเตอร์ แอด (MACO) บริษัท มุ่งพัฒนา อินเตอร์แนชชั่นแนล (MOONG) บริษัท ไพลอน (PYLON) บริษัท ยูเนี่ยน ปิโตรเคมีคอล (UKEM) และ บริษัท ยัวซ่าแบตเตอรี่ ประเทศไทย (YUASA)
นายสมยศ ฐิติสุริยารักษ์ ผู้ช่วยกรรมการผู้จัดการ บริษัท เอเชีย กรีน เอนเนอจี (AGE) เปิดเผยว่า อัตรากำไรสุทธิและอัตรากำไรขั้นต้นในปีนี้จะลดลงเฉลี่ย 12% ปีก่อนอัตรากำไรสุทธิทำได้ 5% และอัตรากำไรขั้นต้นที่ 12%
บริษัทต้องปรับกลยุทธ์เพื่อรับการแข่งขันที่สูงและความต้องการใช้ถ่านหินน้อยลงหลังเลื่อนการส่งออกไปอินเดีย โดยการหาซื้อถ่านหินจากผู้ผลิตขนาดเล็กที่อินโดนีเซียเพื่อให้ได้ราคาถูกกว่าปกติ 24 เหรียญสหรัฐต่อตัน และกำลังเจรจาขอปรับลดราคาจากเหมืองขนาดใหญ่ รวมทั้งเร่งหาลูกค้ารายใหม่เพื่อให้ได้มาร์จินที่เพิ่มขึ้นทั้งประเทศจีนและญี่ปุ่น
“รายได้เราจะกลับมาโดดเด่นในครึ่งปีหลังมากกว่าครึ่งปีแรกเป็นเท่าตัว และสำรองจากการขาดทุนสต๊อกถ่านหิน 77 ล้านบาท ในไตรมาสแรก จะเริ่มกลับมารับรู้ได้ตั้งแต่ไตรมาส 3 เป็นต้นไป” นายสมยศ กล่าว
นายพนม ควรสถาพร กรรมการผู้จัดการ บริษัท เอเชีย กรีน เอนเนอจี กล่าวว่า บริษัทเพิ่งเริ่มศึกษาความเป็นไปได้ในการซื้อเหมืองที่แถบแอฟริกาใต้ เพื่อกระจายความเสี่ยง